FSMART ตั้งเป้าปี 63 รายได้-ยอดเติมเงินโต 6% ลุยขยายตู้บุญเติมอีก 3-4 พันตู้
FSMART ตั้งเป้าปี 63 รายได้-ยอดเติมเงินโต 6% ลุยขยายตู้บุญเติมอีก 3-4 พันตู้
FSMART ตั้งเป้าปี 63 รายได้-ยอดเติมเงินโต 6% ลุยขยายตู้บุญเติมอีก 3-4 พันตู้
21 ก.พ. 2563

บริษัท ฟอร์ท สมาร์ท เซอร์วิส จำกัด (มหาชน) หรือ FSMART เปิดเผยว่า บริษัทตั้งเป้าหมายรายได้และยอดเติบเงินปี 63 โต 4-6% จากปีที่แล้ว และใช้เงินลงทุนราว 100-200 ล้านบาท ขณะที่ได้ปรับวิสัยทัศน์ใหม่เป็น “ผู้นำเครือข่ายช่องทางบริการอัตโนมัติและการเงินครบวงจร ใช้งานง่าย สะดวก รวดเร็ว และปลอดภัย” เพื่อให้สอดรับกับความเปลี่ยนแปลงทั้งทางด้านเทคโนโลยีและพฤติกรรมของผู้บริโภคที่กำลังเกิดขึ้น
ทั้งนี้ จัดกลุ่มธุรกิจเป็น 3 กลุ่มหลัก ได้แก่ ธุรกิจเติมเงิน-รับชำระเงินอัตโนมัติ (Online Top-Up &amp; Payment Business) ธุรกิจผู้ให้บริการทางการเงินและสินเชื่อครบวงจร (Banking Agent &amp; Lending business) และธุรกิจส่งมอบสินค้าและบริการ (Distribution Platform Business) เพื่อรองรับการพัฒนาธุรกิจและการขยายธุรกิจใหม่ของบริษัท
โดยบริษัทมุ่งเน้นการสร้างความร่วมมือกับองค์กรต่าง ๆ ไม่ว่าจะเป็นองค์กรภาครัฐ หรือภาคเอกชน เพื่อให้ตู้บุญเติมเป็นช่องทางการให้บริการที่มีมากกว่าบริการเติมเงินโทรศัพท์มือถือ ประกอบกับการที่บริษัทมีเครือข่ายตู้บุญเติมกว่า 130,000 จุดพร้อมด้วยตัวแทนบริการที่กระจายครอบคลุมทั่วประเทศ ไม่ว่าจะพื้นที่ตัวเมืองหรือต่างจังหวัด จึงทำให้ตู้บุญเติมเป็นช่องทางการให้บริการที่สร้างความสะดวกในการเข้าถึงสินค้าและบริการให้กับลูกค้าปัจจุบันพร้อมทั้งขยายฐานลูกค้าใหม่
อีกทั้งบริษัทได้พัฒนาศักยภาพของตู้บุญเติมอย่างต่อเนื่องเพื่อให้ตู้บุญเติมสามารถเป็นจุดให้บริการทางการเงินครบวงจร ได้แก่ ฝาก ถอน โอน จ่าย และเปิดบัญชีผ่านบริการพิสูจน์ตัวตนด้วยระบบอิเล็กทรอนิกส์ ในตู้เดียว และสำหรับบริการสินเชื่อ บริษัทได้เริ่มทยอยปล่อยสินเชื่อรายย่อยส่วนบุคคลให้เฉพาะกับกลุ่มตัวแทนตู้บุญเติม พนักงานของตัวแทนและพนักงานของบริษัทในเครือ โดยวงเงินสำหรับการปล่อยสินเชื่อในปีนี้อยู่ที่ 500-800 ล้านบาท (ระยะเวลา 12-36 เดือนต่อสัญญา) ซึ่งกลุ่มลูกค้าดังกล่าวมีความสัมพันธ์ทางธุรกิจกับบริษัทอย่างต่อเนื่อง จัดเป็นกลุ่มที่มีความเสี่ยงต่ำของการปล่อยสินเชื่อ
นอกจากนี้บริษัทยังอยู่ระหว่างการเริ่มดำเนินการธุรกิจใหม่ที่ใช้ความเป็นผู้นำเครือข่ายมาเสริมความแข็งแกร่งของธุรกิจ เช่น ธุรกิจกระจายสินค้าให้กับร้านค้าปลีกชุมชน (โชห่วย) ต่าง ๆ
บริษัทมุ่งเน้นการเสริมสร้างความแข็งแกร่งให้ธุรกิจ โดยอาศัยเครือข่ายและความได้เปรียบทางธุรกิจของบริษัท ในการพัฒนาและขยายธุรกิจไปสู่โอกาสใหม่ ๆ อยู่เสมอ เพื่อสร้างให้ธุรกิจบุญเติมเป็นธุรกิจที่มีการเติบโตอย่างยั่งยืน ซึ่งจะส่งผลให้บริษัทมีรายได้ที่เติบโตในอนาคต